钦定古今图书集成/明伦汇编/氏族典/第110卷 > 崔秉
## 钦定古今图书集成/明伦汇编/氏族典/第110卷 > 崔秉

按《魏书崔鉴传》：“鉴子秉，少有志气。太和中，为中书学
生，拜奉朝请，转徐州安东府录事参军。阳平王显之
为定州，秉复为卫军府录事参军，带毋极令。后为司
空主簿，转掾城门校尉，长兼司空司马，迁长史，加辅
国将军。出除左将军、广平内史，大纳财货，为清论所
鄙。入为司徒左长史。未几，除平东将军光禄大夫，寻”
加安西将军。出除燕州刺史，为杜洛周攻围，秉奔定
州，坐免官。寻除抚军将军、行相州事，转征东将军、金
紫光禄大夫。孝昌末，冀州流民聚于河外，因立《东冀
州》，除秉为刺史，加征东将军，不之任。永安二年，迁卫
将军、右光禄大夫。元颢入洛，秉避居阳武。二年，除散
骑常侍、车骑将军、左光禄大夫。太昌中，除骁骑将军、
仪同三司，频以老病乞解，永熙三年去职。天平四年
薨，年七十八。赠使持节、侍中、都督定瀛沧三州诸军
事、本将军、尚书令、司徒公、定州刺史，谥靖穆。